**Primorski antifašizem in tigrovstvo, najboljši »izvozni artikel« Slovenije v EU**

Delo, 14. avgusta

Gospod Vili Kovačič, predsednik Gibanja 13. maj (mimogrede, v obdobju 1944–1991) je bil 13. maj Dan varnosti), dokaj vehementno potvarja delovanje in pomen TIGR-a v slovenski zgodovini, seveda brez potrebnih virov in dokazov. Navajam nekaj njegovih netočnih trditev:

Tigrovci in komunisti so vneto sodelovali od samega začetka, s KP Italije pa celo po pisnem sporazumu, ki sta ga v Parizu leta 1936 podpisala Albert Rejec in Danilo Zelen.

Na Mali gori 13. maja 1941 ni »padlo vodstvo«, temveč samo Danilo Zelen, vojaški vodja te organizacije, tudi rezervni (obveščevalni) častnik Vojske Kraljevine Jugoslavije (VKJ), sicer tajni sodelavec ljubljanskega obveščevalnega centra VKJ, pa tudi britanske IS in SOE. Podrobno rekonstrukcijo sem predstavil na domeni [www.vojastvo-military.si](http://www.vojastvo-military.si)

Na Mali gori tudi ni šlo za nobeno oboroženo akcijo tigrovcev, temveč za samoobrambo članov nebudne trojke tigrovcev, ki niso postavili niti straže, pa so jih na jutranjem spanju (ob 09.00 uri) zalotili domači orožniki in italijanski karabinjeri. Presenečeni niso poskušali niti preboj, temveč so se dogovorili za samomor! Dejansko je »padel« samo Danilo Zelen, ki je smrtno ranjen naredil častni samomor, da ne bi živ padel v italijanske roke. Tudi Ferdo Kravanje je naredil samomor, vendar se je samo ranil, pa so ga zajeli. Tone Majnik se je na koncu predal, vendar je uspel zbežati. Pozneje sta oba odšla v partizane.

Tudi ne bo držalo, da je »izdajstvo vodstva Tigra« zakrivil »indoktrinirani komunist« Filip Tekavec - Gašper, ki je bil sicer ne samo partizan, temveč tudi poveljnik ribniške partizanske čete, nosilec spomenice 1941 in podpolkovnik JLA ter častni meščan Ribnice. Namreč, v seznamu slovenskih spomeničarjev, je dopisano »brez kartoteke«, kar pomeni, da ni bil član KPS oz. ZKS, kaj šele »indoktrinirani stalinist«! Povsem smešen in nenavaden pa je način »izdaje«, ki ga je sin Bruno pripisal očetu in materi - pismo (tudi v italijanščini) je bilo vrženo pred karabinjersko postajo v Ribnici (če so ga seveda pobrali). Povsem netočen pa je podatek, da je »ribniško četo sestavljalo 14 Tigrovih borcev«, saj je zgodovina te partizanske čete v Ribnici in okolici dobro znana.

In nazadnje naj še opomnim na nepravilno rabo naziva TIGR tudi v tej polemiki, saj so pravi tigrovci svojo »organizacijo« po letu 1936 uradno imenovali: ***Narodno revolucionarna organizacija Slovencev in Hrvatov v Julijski kraji.*** Zdi se, da novodobnim »tigrovcem« ni všečno, da je šlo za »revolucionarno« organizacijo, pa tudi za povezave s Hrvati (?). Za »izvozni artikel« pa takšen naziv sploh ni primeren.

**Marijan F. Kranjc, generalmajor v pokoju,**

Ljubljana